ai4bharat/Pralekha huggingface dataset:
पर्यटन मंत्रालय
पर्यटन को बढ़ावा देने के लिए राष्ट्रव्यापी ‘पर्यटन पर्व 2019’ का कल नई दिल्ली में उद्घाटन
पर्यटन पर्व 2019 महात्मा गांधी की 150वीं जयंती को समर्पित
पेट्रोलियम और प्राकृतिक गैस तथा इस्पात मंत्री श्री धर्मेंद्र प्रधान पर्यटन और संस्कृति राज्य मंत्री श्री प्रहलाद सिंह पटेल की उपस्थिति में कल नई दिल्ली में राष्ट्रव्यापी पर्यटन पर्व का उद्घाटन करेंगे। पर्यटन मंत्रालय द्वारा आयोजित पर्यटन पर्व देश भर में 02 अक्टूबर से 13 अक्टूबर, 2019 तक आयोजित किया जाएगा। रफी मार्ग और जनपथ के बीच राजपथ लॉन पर 02 से 06 अक्टूबर, 2019 के बीच दिल्ली में प्रवासियों के लिए कार्यक्रम होगा। पर्यटन पर्व का उद्देश्य देखो अपना देश संदेश फैलाना है। जिससे देश के विभिन्न पर्यटन स्थलों की यात्रा करने के लिए भारतीयों को प्रोत्साहित किया जा सके और सभी के लिए पर्यटन का संदेश फैलाया जा सके।
पर्यटन पर्व 2019 महात्मा गांधी की 150वीं जयंती को समर्पित है। पर्यटन के लाभ पर ध्यान आकृष्ट करने, देश की सांस्कृतिक विविधता का प्रदर्शन करने तथा सभी के लिए पर्यटन का सिद्धांत लागू करने के उद्देश्य से पर्यटन पर्व आयोजित किया गया है।
पर्यटन पर्व के तीन घटक है :-
देखो अपना देश : अपना देश देखने के लिए भारतीयों को प्रोत्साहित करना। पर्व के दौरान देश भर में अनेक कार्यक्रम आयोजित किए गए हैं। इनमें पर्यटन के आकर्षण और अनुभवों को शामिल करते हुए फोटोग्राफी प्रतियोगिता, सोशल मीडिया पर प्रचार, पर्यटन से जुड़े क्वीज, निबंध, छात्रों के लिए चर्चा और चित्रकला प्रतियोगिता शामिल हैं। MyGov मंच के जरिए आम जनता को जोड़ने संबंधी कार्यक्रमों को बढ़ावा दिया जाएगा।
सभी के लिए पर्यटन :- देश के सभी राज्यों में पर्यटन संबंधी कार्यक्रम आयोजित किए जाऐंगे। इनमें पर्यटन स्थलों के आसपास रोशनी, नृत्य, संगीत, थिएटर, कथावाचन, पर्यटन स्थलों के आसपास साझेदारों के लिए संवेदीकरण कार्यक्रम, पर्यटन प्रदर्शनियां, संस्कृति की झलक, व्यंजन और हस्तशिल्प / हथकरघा, हेरीटेज वॉक शामिल है।
पर्यटन और शासन : देश भर में विभिन्न विषयों पर साझेदारों के साथ विचार-विमर्श के साथ आयोजित किए जाएंगे।
राजपथ लॉन , नई दिल्ली में आयोजन की मुख्य बातें निम्नलिखित हैं:
· राज्यों और संबंधित मंत्रालयों के 31 थीम पवेलियन
· 59 फूड स्टॉल से युक्त फूड कोर्ट
· इंस्टीट्यूट ऑफ होटल मैनेजमेंट की ओर से किचन स्टूडियो
· 76 हस्तशिल्प और हथकरघा स्टालों से युक्त शिल्प बाजार
· राज्यों/केंद्र शासित प्रदेशों और उत्तरी क्षेत्र सांस्कृतिक केंद्र की ओर से सांस्कृतिक कार्यक्रम
· योग आसनों का प्रदर्शन, प्रशिक्षण और मोरारजी देसाई राष्ट्रीय योग संस्थान, आयुष मंत्रालय की ओर से चिकित्सा
· आउटरीच और संचार ब्यूरो, सूचना और प्रसारण मंत्रालय की ओर से संबंधित थीम पर प्रदर्शनी
· ‘जागो ग्राहक जागो’ थीम पर उपभोक्ता कार्य मंत्रालय का स्टॉल
· भारत सरकार के डाक विभाग का स्टॉल जिसका उद्देश्य पर्यटन पर्व के दौरान ‘माई स्टाम्प काउंटर, डाक टिकट से संबंधित सामग्री और गांधी प्रस्तुति के पैकों की बिक्री’ पर प्रकाश डालना है।
· आवास एवं शहरी कार्य मंत्रालय का स्टॉल जिसका उद्देश्य स्वच्छ भारत मिशन के बारे में जागरूकता का प्रचार-प्रसार करना है
· सड़क परिवहन मंत्रालय का स्टॉल जिसका उद्देश्य सड़क सुरक्षा के बारे में जागरूकता का प्रचार-प्रसार करना है
· खादी और ग्रामोद्योग आयोग का स्टॉल जिसका उद्देश्य खादी, ग्रामीण उद्योगों के उत्पादों या हस्तशिल्प को बढ़ावा देना है।
· आगंतुकों को जोड़े रखने के लिए अन्य पारस्परिक संवादात्मक गतिविधियां।
कृषि एवं किसान कल्याण मंत्रालय
केंद्रीय कृषि मंत्री ने किया पौधा प्राधिकरण भवन का शिलान्यास
पौधा प्राधिकरण के माध्यम से हो रहा है किसानों के अधिकारों का संरक्षण - श्री तोमर
केंद्रीय कृषि एवं किसान कल्याण मंत्री श्री नरेंद्रसिंह तोमर ने आज पूसा, नई दिल्ली में पौधा प्राधिकरण भवन का शिलान्यास किया। इस अवसर पर श्री तोमर ने कहा कि पौधा प्राधिकरण के माध्यम से किसानों के अधिकारों का संरक्षण हो रहा है, जिसके लिए भारतीय संसद ने दुनिया के लिए यह एक अनूठा मॉडल दिया है। इससे किसान अपनी परंपरागत किस्मों के ऊपर और किसी अन्य किस्म के अपने ही पैदा किए हुए बीज के ऊपर अधिकार प्राप्त कर सकता है। साथ ही, यह भी सुविधा है कि बौद्धिक संपदा अधिकारों के उल्लंघन से किसानों का शोषण न हो। किसान पहले की तरह स्वतंत्रता से खेती कर सकते हैं व पौधा प्रजनक भी अपने पूरे अधिकार का संरक्षण कर सकते है।
प्रधानमंत्री श्री नरेंद्र मोदीजी के गतिशील नेतृत्व में राष्ट्रीय आईपीआर नीति-2016, नवाचारों को प्रोत्साहित करने के लिए बेहतर बुनियादी सुविधाओं व संशोधनों के जरिये लागू की गई है। जहां अन्य आईपीआर वाणिज्य मंत्रालय से सम्बद्ध है, जबकि पौधा किस्म और किसान अधिकार संरक्षण प्राधिकरण  कृषि एवं किसान कल्याण मंत्रालय से सम्बद्ध है और केवल इसी आईपीआर के लिए फसलों को उगाया जाता है तथा तुलना व विश्लेषण के बाद पूरी तरह से अनुसंधान द्वारा सृजित प्रायोगिक डाटा के बाद ब्रीडर द्वारा किए गए दावे को सत्यापित करने के बाद ही प्रमाण-पत्र प्रदान किया जाता है। नई आईपीआर नीति के तहत, आईपीआर प्राधिकरणों को सरकार द्वारा आवश्यक जनशक्ति व बुनियादी ढांचा प्रदान कर मजबूत किया जा रहा है। केंद्र सरकार द्वारा भवन निर्माण के रूप में ये बड़ा बुनियादी ढांचा उपलब्ध कराकर पीपीवीएफआरए को भी सशक्त किया रहा है।
केंद्रीय मंत्री श्री तोमर ने कहा कि इस भवन के बनने से प्राधिकरण के न्यायालयों की स्थापना के लिए एक मंजिल व अन्य समर्थन प्रणालियों के साथ रजिस्ट्री कार्य के लिए दो मंजिलों की व्यवस्था रहेगी, जिससे आगंतुक किसानों व उपभोक्ताओं को आसानी होगी। आशा है कि नए कार्यालय भवन में अगले साल से काम होने लगेगा।
कार्यक्रम में कृषि एवं किसान कल्याण राज्य मंत्री श्री कैलाश चौधरी वसुश्री शोभा करंदलाजे, सचिव श्री संजय अग्रवाल, राष्ट्रीय वर्षा सिंचित क्षेत्रप्राधिकरण के सीईओ श्री अशोक दलवई, पीपीवीएफआरए के अध्यक्ष डॉ. के.वी. प्रभु, संयुक्त सचिव  श्री अश्विनी कुमार, एएसआरबी के अध्यक्ष डॉ ए.के. मिश्रा, आईसीएआर के डीडीजी, आईएआरआई डायरेक्टर, उ.प्र. राज्य निर्माण निगम के अधिकारी, आर्किटेक्ट, निर्माण परियोजना के इंजीनियर मौजूद थे। इस अवसर पर सभी अतिथियों ने परियोजना की जानकारी ली तथा निर्माण स्थल पर पौधारोपण भी किया।
प्रधानमंत्री कार्यालय
प्रधानमंत्री ने भारत की समृद्ध संगीत परंपरा को संरक्षित रखने और इसका उत्सव मनाने के प्रयासों की सराहना की
प्रधानमंत्री श्री नरेन्द्र मोदी ने भारत की समृद्ध संगीत परंपरा को संरक्षित रखने और इसका उत्सव मनाने के प्रयासों की सराहना की है। श्री मोदी ने कहा है कि यह हमारे युवाओं और हमारी संस्कृति के बीच जुड़ाव को और गहरा करेगा।
कला रामनाथ के एक ट्वीट के जवाब में प्रधानमंत्री ने कहा;
"असाधारण प्रयास, जो भारत की समृद्ध संगीत परंपरा को संरक्षित रखने की भावना और समर्पण के साथ-साथ इसके उत्सव मनाने को इंगित करता है। मुझे विश्वास है कि यह हमारे युवाओं और हमारी संस्कृति के बीच जुड़ाव को और गहरा करेगा।"
स्वास्थ्य एवं परिवार कल्याण मंत्रालय
राष्ट्रपति श्रीमती द्रौपदी मुर्मु ने भारतीय रेड क्रॉस सोसाइटी की वार्षिक आम बैठक की अध्यक्षता की
भारतीय रेड क्रॉस को भारतीय सीमाओं से परे राहत कार्यक्रमों में शामिल होकर अगले स्तर तक पहुंचना होगा : डॉ. मनसुख मांडविया
माननीय राष्ट्रपति और भारतीय रेड क्रॉस सोसाइटी की अध्यक्ष, श्रीमती द्रौपदी मुर्मु ने आज यहां राष्ट्रपति भवन सांस्कृतिक केंद्र में भारतीय रेड क्रॉस सोसाइटी  की वार्षिक आम बैठक  के औपचारिक सत्र की अध्यक्षता की। 9 राज्यों और केंद्रशासित प्रदेशों के राज्यपालों और उपराज्यपालों ने एजीएम में भौतिक रूप से भाग लिया, जबकि कुछ अन्य वर्चुअल रूप से शामिल हुए। आईआरसीएस के माननीय अध्यक्ष डॉ. मनसुख मांडविया भी उपस्थित थे।
यह एजीएम कोविड-19 महामारी के कारण छह साल बाद भौतिक रूप से आयोजित हुई। बैठक में देश भर से 300 से अधिक प्रतिनिधियों ने भाग लिया।
सभा को संबोधित करते हुए डॉ मांडविया ने कहा कि रेड क्रॉस का जन्म जरूरतमंदों और कमजोर लोगों की सेवा के लिए हुआ है। उन्होंने कहा कि "भारतीय रेड क्रॉस को भारतीय सीमाओं से परे राहत कार्यक्रमों में शामिल होकर अगले स्तर तक पहुंचना होगा।"
केंद्रीय स्वास्थ्य मंत्री ने बताया कि अधिक दक्षता और पारदर्शिता लाने के लिए, राज्य आईआरसीएस शाखाओं को अपने माननीय राज्यपालों को पीपीटी के रूप में एक मासिक रिपोर्ट देनी होगी ताकि रेड क्रॉस के काम का प्रसार हो और अधिक से अधिक लोगों संगठन से जुड़ सकें। उन्होंने यह भी कहा कि रेडक्रॉस को पारदर्शिता से काम करना चाहिए ताकि वह कॉरपोरेट जगत से सीएसआर के तहत फंडिंग पाने के लिए पहली पसंद बन सके।
समारोह के दौरान, माननीय राष्ट्रपति ने तेलंगाना के डॉ. एलएन अंबाती नटराज और आंध्र प्रदेश के डॉ. गोपराजू समाराम को रेड क्रॉस गोल्ड मेडल से सम्मानित किया। आईआरसीएस, ओडिशा राज्य शाखा को अधिकतम धन जुटाने के लिए सम्मानित किया गया और आईआरसीएस जम्मू और कश्मीर को केंद्रशासित प्रदेश शाखाओं के बीच वर्ष 2021-22 के लिए अपनी जनसंख्या के अनुसार अधिकतम धन जुटाने के लिए सम्मानित किया गया। गुजरात राज्य शाखा और दादरा और नगर हवेली और दमन और दीव, केंद्रशासित शाखा को उच्चतम स्वैच्छिक रक्त संग्रह के लिए रक्तदान शील्ड प्राप्त हुई। गुजरात राज्य शाखा ने वर्ष के दौरान 2 लाख 77 हजार यूनिट से अधिक रक्त एकत्र करके स्वर्ण पदक जीता।
प्रधानमंत्री कार्यालय
प्रधानमंत्री ने काशी में देव दिवाली उत्सव की झलकियां साझा कीं
प्रधानमंत्री श्री नरेन्द्र मोदी ने काशी में देव दिवाली उत्सव की सुन्दर झलकियां साझा की हैं।
प्रधानमंत्री ने ट्वीट किया;
"काशी की अद्भुत और अलौकिक देव दीपावली अभिभूत करने वाली है! इस प्राचीन और पवित्र नगरी में उत्सव की कुछ झलकियां…"
"देव दिवाली विशेष है और काशी में देव दिवाली और भी यादगार है। शाश्वत शहर काशी की इन शानदार तस्वीरों को देखें ..."
रसायन एवं उर्वरक मंत्रालय
रसायन और पेट्रोरसायन विभाग ने विशेष स्वच्छता अभियान 2.0 का सफलतापूर्वक समापन किया
रसायन और उर्वरक मंत्रालय के तहत रसायन और पेट्रोरसायन विभाग ने अपने स्वायत्त संगठनों और सीपीएसई के साथ मिलकर विशेष स्वच्छता अभियान 2.0 का सफलतापूर्वक संचालन किया।
विभाग ने रसायन एवं पेट्रोरसायन विभाग  के सचिव श्री अरुण बरोका ने रद्दी कागजों की रद्दी में डालने के साथ 2 अक्टूबर 2022 को अभियान का शुभारंभ किया था। सेंट्रल इंस्टीट्यूट ऑफ प्लास्टिक इंजीनियरिंग एंड टेक्नोलॉजी , इंस्टीट्यूट ऑफ पेस्टिसाइड फॉर्म्युलेशन टेक्नोलॉजी , हिंदुस्तान ऑर्गेनिक केमिकल लिमिटेड , एचआईएल  लिमिटेड , और हिंदुस्तान फ्लोरोकार्बन लिमिटेड  जैसे केंद्रीय संगठनों की सक्रिय भागीदारी के माध्यम से पूरे देश में इस अभियान को चलाया गया।
ग्वालियर में झांसी की रानी-लक्ष्मी बाई के समाधि स्थल जैसे ऐतिहासिक रूप से महत्वपूर्ण स्थलों में स्वच्छता अभियान चलाया गया; सार्वजनिक स्थान जैसे भोपाल में इंटर स्टेट बस टर्मिनल, लखनऊ में रेलवे स्टेशन और नई दिल्ली में जोरबाग मेट्रो स्टेशन; अगरतला में बोधजंगनगर बाजार और अगरतला में बनिक्य बाजार जैसे बाजार स्थान; चेन्नई में कॉर्पोरेशन चिल्ड्रन पार्क और जयपुर में पब्लिक पार्क जैसे पार्क; धार्मिक स्थान जैसे हाजीपुर में पलेश्वर मंदिर, भुवनेश्वर में शिरकांचंडी मंदिर और श्री जगन्नाथ मंदिर, भुवनेश्वर के बाहर; एलूर कोच्चि में फैक्ट ईस्टर्न यूपी स्कूल, सिंधुविघोपा एलपी स्कूल और गोवाहाटी में धोपतारी सिलभरल हाई स्कूल, ग्वालियर में एर्नाकुलम महिला पॉलिटेक्निक कॉलेज में सरकारी उच्च प्राथमिक स्कूल, इंफाल में ओरिएंटल कॉलेज जैसे शैक्षणिक संस्थान में सफाई अभियान चलाया गया।
विभाग और इसके अधीन संगठनों की तरफ से चलाए गए 164 स्वच्छता अभियान व्यावहारिक रूप से पूरे देश में पूर्व में इंफाल, मणिपुर से लेकर उत्तर में जम्मू, जम्मू-कश्मीर से लेकर दक्षिण में कोच्चि, केरल तक चलाए गए थे। अभियान में विविध और रणनीतिक सार्वजनिक स्थानों को भी शामिल किया गया है। इन गतिविधियों ने कार्यालय भवन और परिसरों के अलावा बड़े पैमाने पर जनता में स्वच्छता का संदेश प्रसारित किया गया।
प्रधानमंत्री कार्यालय
प्रधानमंत्री ने खेलो इंडिया के सफल समापन के लिए असम सरकार और जनता को बधाई दी
खेलो इंडिया युवा खेलों की तर्ज पर हर वर्ष खेलो इंडिया यूनिवर्सिटी खेल आयोजित होंगे
खेलो इंडिया यूनिवर्सिटी खेलों का पहला संस्करण कटक और भुवनेश्वर, ओडिशा में 22 फरवरी से 1 मार्च तक होगा
(मन की बात कार्यक्रम में प्रधानमंत्री ने खेलो इंडिया के सफल समापन के लिए असम सरकार, वहां की जनता और खेलों में भाग लेने वालों को बधाई दी है।
प्रधानमंत्री ने कहा कि खेलो इंडिया खेलों में विभिन्न राज्यों से करीब 6000 खिलाडि़यों ने भाग लिया। 80 रिकॉर्ड तोड़े गए और इन 80 रिकॉर्डों में से 56 रिकॉर्ड हमारी बेटियों ने तोड़े। उन्होंने कहा कि 2018 में जब खेलो इंडिया खेलों की शुरुआत की गई थी 3500 खिलाडि़यों ने इसमें भाग लिया था, लेकिन सिर्फ 3 वर्षों में खिलाडि़यों की संख्या बढ़कर 6000 से अधिक हो गई है।
प्रधानमंत्री ने आज मन की बात कार्यक्रम में भाग लेने वाले बच्चों और उनके माता-पिता की प्रेरणादायक कहानियां साझा कीं। इनमें से एक तमिलनाडु के योगनंदन की कहानी है। प्रधानमंत्री ने कहा योगनंदन तमिलनाडु में बीडि़यां बनाता है लेकिन उसकी बेटी पूर्णश्री ने भारोत्तोलन में स्वर्ण पदक जीतकर सभी का दिल जीत लिया।
उन्होंने डेविड का जिक्र किया, जिसने गुवाहाटी में आयोजित युवा खेलों में साइकिलिंग प्रतियोगिता में 100 मीटर दौड़ में स्वर्ण पदक जीता। कार निकोबार का रहने वाला डेविड जब छोटा बच्चा था, तभी उसके माता-पिता की मृत्यु हो गई थी। उसके चाचा उसे फुटबॉलर बनाना चाहते थे, लेकिन उन्होंने उसका नाम मशहूर फुटबॉल खिलाड़ी डेविड बेकहम के नाम पर रख दिया। लेकिन युवा डेविड को साइकिल चलाने का शौक था। खेलो इंडिया योजना के अंतर्गत उसका चयन किया गया और आज उसने साइकिलिंग में एक नया रिकॉर्ड बनाया।
प्रधानमंत्री ने मुंबई की करीना शन्क्ता की प्रेरणाप्रद कहानी सुनाई। करीना ने तैराकी की 100 मीटर ब्रेस्टस्ट्रॉक प्रतियोगिता में 17 वर्ष से कम आयु वर्ग में स्वर्ण पदक जीता और एक नया राष्ट्रीय रिकॉर्ड स्थापित किया। एक ऐसा भी समय था जब 10वीं कक्षा की छात्रा करीना को घुटने में चोट लगने के कारण प्रशिक्षण छोड़ना पड़ा था, लेकिन करीना और उसकी मां ने हार नहीं मानी और उसके साहस का परिणाम आज हम सभी के सामने है।
प्रधानमंत्री ने कहा हम सभी जानते हैं कि राष्ट्रीय खेल एक ऐसा स्थान है, जहां खिलाडि़यों को अन्य राज्यों की संस्कृति से रू-ब-रू होने के अलावा अपना शौक प्रदर्शित करने का अवसर मिलता है। अत: हमने खेलो इंडिया युवा खेलों की तर्ज पर हर वर्ष खेलो इंडिया यूनिवर्सिटी खेल आयोजित करने का फैसला किया है।
अगले महीने खेलो इंडिया यूनिवर्सिटी खेलों का पहला संस्करण ओडिशा में कटक और भुवनेश्वर में 22 फरवरी से 1 मार्च 2020 तक आयोजित किया जाएगा। 3000 से अधिक खिलाडि़यों को इन खेलों में भाग लेने के योग्य ठहराया गया है।
फिट इंडिया
प्रधानमंत्री ने सकारात्मक नतीजे लाने के लिए फिट इंडिया स्कूल अभियान की सराहना की। उन्होंने कहा कि 65,000 से अधिक स्कूलों ने ऑनलाइन पंजीकरण के जरिए फिट इंडिया स्कूल प्रमाण पत्र हासिल कर लिए हैं। उन्होंने देश के शेष स्कूलों से आग्रह किया कि वे शारीरिक गतिविधियों और खेलों को शिक्षा के साथ जोड़ें और सुनिश्चित करें कि वे फिट स्कूल बन जाएं।
उपभोक्ता कार्य, खाद्य एवं सार्वजनिक वितरण मंत्रालय
खाद्य और सार्वजनिक वितरण सचिव ने गेहूं की कीमतों में कमी से उपभोक्ताओं को लाभ सुनिश्चित करने के लिए राज्य अधिकारियों के साथ बैठक की
पारदर्शिता और बेहतर निगरानी के लिए थोक विक्रेताओं/व्यापारी, खुदरा विक्रेता, बिग चेन खुदरा विक्रेता और प्रोसेसर अब स्टॉक लिमिट ऑर्डर के तहत गेहूं के स्टॉक का खुलासा करेंगे
सभी संबंधित हितधारकों को पोर्टल पर नियमित रूप से गेहूं के स्टॉक की स्थिति की घोषणा और अद्यतन करना होगा
गेहूं की कीमतों में नरमी लाने और बाजार में सरलता से उपलब्धता सुनिश्चित करने के लिए खाद्य एवं सार्वजनिक वितरण सचिव श्री संजीव चोपड़ा ने आज वीडियो कॉन्फ्रेंसिंग के माध्यम से राज्यों के खाद्य सचिवों से मुलाकात की। बैठक के दौरान दिनांक 12.06.2023 को अधिसूचित गेहूं स्टॉक लिमिट आदेश एवं उसके अनुपालन पर विस्तार से चर्चा की गई। यह बैठक केंद्र द्वारा थोक विक्रेताओं/व्यापारियों, खुदरा विक्रेताओं, बिग चेन खुदरा विक्रेताओं और प्रोसेसर पर लागू गेहूं की स्टॉक सीमा अधिरोपित करने के एक दिन बाद आयोजित हुई है। खुले बाजार में बिक्री योजना -ओएमएसएस  के तहत गेहूं और चावल को बेचने का भी निर्णय किया गया। इन उपायों का उद्देश्य कीमतों को कम करना और जमाखोरी तथा अटकलों को रोकना था।
केंद्र ने राज्यों को किसी भी प्रकार की अनुचित प्रक्रिया को रोकने और गेहूं की उपलब्धता में पारदर्शिता लाने के लिए थोक विक्रेताओं/व्यापारियों, खुदरा विक्रेताओं, बड़ी श्रृंखला खुदरा विक्रेताओं और प्रोसेसर के पास गेहूं के स्टॉक का खुलासा प्राप्त करने के लिए कहा है। खाद्य और सार्वजनिक वितरण विभाग के पोर्टल  पर डेटा भरने में सुगमता के लिए स्टॉक जमा करने के संबंध में एक यूजर मैनुअल भी राज्य सरकार के साथ साझा किया गया है। यदि उनके पास स्टॉक निर्धारित सीमा से अधिक है तो उन्हें इस अधिसूचना के जारी होने के 30 दिनों के भीतर इसे निर्धारित स्टॉक सीमा तक लाना होगा।
राज्यों/केंद्रशासित प्रदेशों को यह सुनिश्चित करने के निर्देश दिए गए हैं कि स्टॉक सीमा के अधीन सभी संबंधित संस्थाएं कथित पोर्टल पर प्रत्येक शुक्रवार को नियमित रूप से गेहूं की स्टॉक स्थिति की घोषणा और अद्यतन करें तथा केंद्रीय आदेश तिथि 12.06.2023 के अनुसार स्टॉक सीमा के सख्त अनुपालन के लिए तुरंत निर्देश जारी करें। स्टॉक का खुलासा करने के लिए उपरोक्त संस्थाओं को इस पोर्टल तक एक्सेस प्रदान किया जाएगा और राज्य सरकार के अधिकारियों के पास पोर्टल पर खुलासा किए गए स्टॉक की निगरानी करने की सुविधा होगी।
बैठक के दौरान, केंद्र ने ओएमएसएस  के तहत गेहूं  और चावल की बिक्री करने के सरकार के निर्णय के बारे में भी जानकारी दी, जिससे उत्पादों के साथ-साथ गेहूं और चावल तथा उनसे निर्मित उत्पादों की बढ़ती कीमतों में और कमी आने की उम्मीद है। उपभोक्ताओं को गेहूं और चावल जैसे खाद्यान्नों की किफायती कीमत पर उपलब्धता सुनिश्चित करने के लिए यह कदम उठाए गए हैं।
रक्षा मंत्रालय
भारत और ऑस्ट्रेलिया के बीच '2+2' मंत्रिस्तरीय वार्ता के बाद रक्षा मंत्री श्री राजनाथ सिंह का प्रेस वक्तव्य
प्रमुख बातें:
द्विपक्षीय और क्षेत्रीय मुद्दों पर गहन चर्चा
अफगानिस्तान, हिंद-प्रशांत क्षेत्र में समुद्री सुरक्षा, बहुपक्षीय प्रारूपों में सहयोग और अन्य संबंधित विषयों पर चर्चा
पूरे क्षेत्र में व्यापार के लिये मुक्त प्रवाह सुनिश्चित करने, अंतरराष्ट्रीय नियमों का पालन करने एवं टिकाऊ आर्थिक विकास पर जोर
ऑस्ट्रेलिया को भारत के बढ़ते रक्षा उद्योग में शामिल होने का निमंत्रण
रक्षा मंत्री श्री राजनाथ सिंह के प्रेस वक्तव्य का पूरा पाठ:
"महामहिम सुश्री मौरिस पायने और महामहिम श्री पीटर डटन, डॉ. जयशंकर, देवियो और सज्जनो, 2+2 भारत-ऑस्ट्रेलिया मंत्रिस्तरीय वार्ता के उद्घाटन के लिए ऑस्ट्रेलिया के दोनों मंत्रियों का स्वागत करना बड़े सम्मान और खुशी की बात है। 2+2 संवाद भारत-ऑस्ट्रेलिया व्यापक रणनीतिक साझेदारी के महत्व को दर्शाता है। भारत एवं ऑस्ट्रेलिया के बीच एक महत्वपूर्ण साझेदारी हैं जो मुक्त, खुले, समावेशी और समृद्ध भारत-प्रशांत क्षेत्र के साझा दृष्टिकोण पर आधारित है। दो लोकतंत्रों के रूप में पूरे क्षेत्र की शांति और समृद्धि में हमारा समान हित है।
आज हमने द्विपक्षीय और क्षेत्रीय मुद्दों पर मंत्री पायने और मंत्री डटन के साथ गहन और व्यापक चर्चा की है। हमने रक्षा सहयोग और वैश्विक महामारी के खिलाफ लड़ाई सहित व्यापक सहयोग के लिए विभिन्न संस्थागत ढांचे पर चर्चा की है। हमने अफगानिस्तान, हिंद-प्रशांत में समुद्री सुरक्षा, बहुपक्षीय स्वरूपों में सहयोग और अन्य संबंधित विषयों पर विचारों का आदान-प्रदान किया।
चर्चा के दौरान दोनों पक्षों ने व्यापार के मुक्त प्रवाह, अंतरराष्ट्रीय नियमों और मानदंडों का पालन और पूरे क्षेत्र में सतत आर्थिक विकास सुनिश्चित करने की आवश्यकता पर बल दिया।
द्विपक्षीय रक्षा सहयोग के संदर्भ में, हमने दोनों देशों के रक्षा बलों के बीच बातचीत को बढ़ाने, रक्षा सूचनाओं के आदान-प्रदान को सुगम बनाने और साजो-सामान सहयोग के लिए मिलकर काम करने का निर्णय लिया है।
रक्षा सहयोग के संदर्भ में, दोनों पक्षों ने मालाबार अभ्यास में ऑस्ट्रेलिया की निरंतर भागीदारी पर प्रसन्नता व्यक्त की। हम ऑस्ट्रेलिया को भारत के बढ़ते रक्षा उद्योग में भाग लेने और रक्षा उपकरणों के सह-उत्पादन और सह-विकास में सहयोग करने के लिए आमंत्रित करते हैं।
डॉ. जयशंकर और मैं दोनों ऑस्ट्रेलियाई मंत्रियों को महामारी की चुनौतियों के बावजूद उनकी भारत यात्रा के लिए धन्यवाद देते हैं। दोनों पक्ष एक मजबूत और ठोस साझेदारी के निर्माण के लिए उच्च स्तरीय संपर्क जारी रखने पर सहमत हुए।
आपका बहुत बहुत धन्यवाद।"
पर्यटन मंत्रालय
लाल किले में आज भारत पर्व 2020 का रंगारंग उद्घाटन; कार्यक्रम 31 जनवरी तक चलेगा
भारत पर्व 2020 का मुख्य विषय ‘एक भारत श्रेष्ठ भारत’ और ‘महात्मा गांधी की 150वीं जयंती समारोह’
भारत की छवि को पेश करने के लिए वार्षिक कार्यक्रम भारत पर्व का आयोजन दिल्ली में किया गया है। पर्यटन मंत्रालय के विशेष सचिव और वित्त सलाहकार श्री राजीव कुमार चतुर्वेदी ने आज नई दिल्ली के लाल किले के मैदान में नगाड़ा बजाकर और तिरंगे गुब्बारों को उड़ाकर भारत पर्व का उद्घाटन किया। उद्घाटन समारोह के दौरान पर्यटन महानिदेशक श्रीमती मीनाक्षी शर्मा, पर्यटन उपमहानिदेशक श्रीमती रूपिन्दर ब्रार और मंत्रालय के अन्य वरिष्ठ अधिकारी उपस्थित थे।
उद्घाटन समारोह के बाद सशस्त्र बलों के बैंड ने शानदार प्रदर्शन किया। इसके बाद उत्तर मध्य क्षेत्र सांस्कृतिक केंद्र द्वारा सांस्कृतिक कार्यक्रम पेश किया गया।
भारत पर्व 2020 लाल किले के सामने ज्ञान पथ और लाल किले के मैदान में 26 से 31 जनवरी, 2020 तक मनाया जा रहा है। भारत पर्व का उद्देश्य भारतीयों को प्रोत्साहित करना है कि वे भारत के विभिन्न पर्यटन स्थलों की यात्रा करें और भारतवासियों में ‘देखो अपना देश’ की भावना पैदा हो सके। भारत पर्व के दौरान 50 से अधिक फूड-स्टॉल, 27 दस्तकारी/हथकरघा स्टॉल और 27 विषय आधारित मंडपों को स्थापित किया गया है।
भारत पर्व 2020 का मुख्य विषय ‘एक भारत श्रेष्ठ भारत’ और ‘महात्मा गांधी की 150वीं जयंती समारोह’ है। भारत पर्व जनता के लिए 26 जनवरी, 2020 को 5 बजे सांय से लेकर 10 बजे रात तक खुला रहेगा। शेष दिनों में 27 से 31 जनवरी, 2020 को दोपहर 12 बजे से रात 10 बजे तक यह कार्यक्रम खुला रहेगा।
भारत पर्व में गणतंत्र दिवस परेड की झांकियां, सशस्त्र बलों के बैंड प्रदर्शन, राज्य सरकारों/ केंद्रशासित प्रदेशों और मंत्रालयों के पर्यटन मंडप, राज्य सरकारों/ केंद्रशासित प्रदेशों के दस्तकारी और हथकरघा स्टॉल, ट्राइफेड/ दस्तकारी/हथकरघा आयोग के स्टॉल, राज्य सरकारों, होटल प्रबंधन संस्थानों और अन्य संगठनों के फूटकोर्ट, उत्तर-मध्य क्षेत्र सांस्कृतिक केंद्र द्वारा सांस्कृतिक कार्यक्रम तथा राज्य सरकारों/ केंद्रशासित प्रदेशों/ होटल प्रबंधन संस्थानों द्वारा खान-पान प्रदर्शन मुख्य आकर्षण हैं।
भारत पर्व में प्रवेश निशुल्क है और आगंतुकों को प्रवेश करने के लिए अपना पहचान पत्र दिखाना होगा।
रसायन एवं उर्वरक मंत्रालय
जहाजरानी राज्यमंत्री और रसायन एवं उर्वरक राज्यमंत्री श्री मनसुख मंडाविया ने उम्मीद जताई कि एनआईपीईआर-अहमदाबाद द्वारा मस्तिष्क विकार और चिकित्सा विधान पर आयोजित अंतर्राष्ट्रीय सम्मेलन न्यूरोलॉजिकल विकारों के विभिन्न आयामों के अनुसंधान और उपचार के लिए मदद करेगा
जहाजरानी राज्यमंत्री और रसायन एवं उर्वरक राज्यमंत्री श्री मनसुख मंडाविया ने कहा है कि सीमित संसाधनों और जनशक्ति को देखते हुए विकासशील देशों में स्वास्थ्य सेवा के लिए न्यूरोलॉजिकल विकार एक बड़ी चुनौती हैजिनके बढ़ते बोझ से निपटने में वे अपर्याप्त हैं। वे आज गुजरात के गांधीनगर में नाईपर -अहमदाबाद द्वारा न्यूरोलॉजिकल डिसऑर्डर और थैरेप्यूटिक्स पर आयोजित अंतर्राष्ट्रीय सम्मेलन को संबोधित कर रहे थे।
श्री मनसुख मंडाविया ने उम्मीद जताई कि यह सम्मेलन अनुसंधान और उपचार के लिए नए विचारों को उत्प्रेरित करने हेतु दृष्टिकोणों का पता लगाने और प्रोत्साहित करने में मदद करेगा जो कि न्यूरोलॉजिकल विकारों की पूरी विस्तृत श्रेणी के लिए फायदेमंद होगा।
इससे सामान्य न्यूरोसाइंटिस्टों और क्लिनिकल न्यूरोलॉजिस्टों के बीच उपजाऊ संबंध निर्मित होगा जो शायद ही कभी एक दूसरे को देखते हैं और इसे देखकर लोग सोचते हैं कि कैसे अलग-अलग न्यूरोलॉजिकल विकारों का प्रभावी ढंग से इलाज करने के एक सरीखे उद्देश्य में योगदान देकर ये दोनों ही समाज की मदद कर सकते हैं। मंत्री महोदय ने कहा कि आज भारत वैश्विक स्तर पर जेनेरिक दवाओं का सबसे बड़ा निर्यातक है और ऐसी भविष्यवाणी की गई है कि आने वाले समय में यह आंकड़ा बढ़ने वाला है।
उन्होंने कहा कि रसायन एवं उर्वरक मंत्रालय ने एक सहजीवी संबंध के लिए राष्ट्रीय औषधीय शिक्षा एवं अनुसंधान संस्थान  जैसे संस्थानों और उद्योग के बीच सहयोग स्थापित करने का लक्ष्य पा लिया है।
मंत्री महोदय ने बताया कि विश्व बैंक और हार्वर्ड स्कूल ऑफ पब्लिक हेल्थ के द्वारा किए गए ग्लोबल बर्डन ऑफ डिज़ीज़ अध्ययन ने अंतर्राष्ट्रीय स्वास्थ्य समुदाय का ध्यान न्यूरोलॉजिकल विकारों के बोझ की ओर आकर्षित किया है।
इस अध्ययन में पाया गया कि पारंपरिक महामारी विज्ञान और स्वास्थ्य सांख्यिकीय तरीकों द्वारा न्यूरोलॉजिकल विकारों के बोझ को कम करके आंका गया था। ये तरीके केवल मृत्यु दर पर विचार करते हैं और विकलांगता दरों पर नहीं। श्री मंडाविया ने कहा कि जहां एक ओर ऐसी बीमारियों का क्लिनिकल उपचार महत्वपूर्ण है, वहीं दूसरी ओर जीवन शैली में बदलाव, प्राकृतिक चिकित्सा और योग की पारंपरिक भारतीय आयुर्वेदिक प्रणाली भी समाधान मुहैया करवा सकती है।
न्यूरोलॉजिकल डिसऑर्डर और थैरेप्यूटिक्स पर अंतर्राष्ट्रीय सम्मेलन - आईसीएनडीटी 2019 न्यूरोसाइंस के विभिन्न अस्पष्ट रहस्यों को दूर करने में मदद करने के लिए विचारों और विशेषज्ञता के अंतर-अनुशासनात्मक लेनदेन को बढ़ावा देगा।
उन्होंने उम्मीद जताई कि ये सम्मेलन इसमें हिस्सा लेने वाले सभी लोगों के लिए एक सार्थक अनुभव होगा, खासकर युवा पीढ़ी के लिए जो इस सम्मेलन में भाग ले रहे दुनिया भर के न्यूरोसाइंस विशेषज्ञों से बात कर पाएंगे और सीख पाएंगे।
प्रधानमंत्री कार्यालय
प्रधानमंत्री ने गत चार वर्ष में घरो में नल कनेक्शनों की संख्या 3 करोड़ से बढ़कर 13 करोड़ पहुंचने की सराहना की
प्रधानमंत्री श्री नरेन्द्र मोदी ने गत चार वर्ष में नल कनेक्शनों की संख्या 3 करोड़ से बढ़कर 13 करोड़ तक पहुंचने पर लोगों को बधाई दी है। प्रधानमंत्री ने कहा कि जल जीवन मिशन लोगों स्वच्छ पेयजल उपलब्ध कराने एवं जीवन और जनस्वास्थ को सुगम बनाने में मील का पत्थर सिद्ध हो रहा है।
केंद्रीय मंत्री श्री गजेन्द्र सिंह शेखावत की एक पोस्ट का उत्तर देते हुए प्रधानमंत्री ने एक्स पर लिखा
"इस शानदार उपलब्धि के लिए बहुत-बहुत बधाई! ग्रामीण भारत के मेरे परिवारजनों तक पीने का शुद्ध पानी पहुंचे, इस दिशा में ‘जल जीवन मिशन’ मील का पत्थर साबित होने जा रहा है। यह ना सिर्फ उनकी परेशानियों को दूर करने में मददगार बना है, बल्कि उनके बेहतर स्वास्थ्य को भी सुनिश्चित कर रहा है।"